මෛත්‍රීපාල සිරිසේන මහතා ජනාධිපතිවරණයෙන් ජයග්‍රහණය කරන ලෙස දෙවියන් වෙත කර තිබූ බාරයක් ඔප්පු කිරීමට ආණමඩුව - නාගවිල ප්‍රදේශයේ තරුණයෙකු පසුගිය 04 වැනිදා සවස කටයුතු කළේය.ආණමඩුව - නාගවිල පදිංචි ඔහු නමින් සනත් කුමාරය.ජනාධිපතිවරණයේදී මෛත්‍රීපාල සිරිසේන මහතා ජයග්‍රහණය කර දෙන ලෙස ඉල්ලමින් ඔහු ආණමඩුව - සේරුකැලේ ගම්මානයේ පිහිටි අයියනායක දේවාලය වෙත ගොස් ඉල්ලීමක් කළේය.ඒ මෛත්‍රීපාල සිරිසේන මහතා ජයග්‍රහණය කළහොත් තමන්  කිලෝ මීටර් 03 ක දුරක් මහ පාරේ බඩ ගාගෙන විත් දේවයින්ට ස්තූති කරන බවයි.අයියනායක දෙවියන් වෙත ඔහු කර තිබූ ඉල්ලීම ඉටු විය.මෛත්‍රීපාල සිරිසේන මහතා ජනාධිපතිවරයා බවට පත් විය.ඒ නිසාම තමන් විසින් දෙවියන්ට වූ පොරොන්දුව ඉටු කිරීමටද සනත් කුමාර කටයුතු කළේය.ඒ අනුව පසුගිය 04 වැනිදා සවස 5.00 ට පමණ සේරුකැලේ සේවා ස්ථානය අසලදී ඔහු මග මග බඩ ගාන්නට පටන් ගත්තේය.පැය 3 ½ කට ආසන්න කාලයක් මහ පාරේ බඩගාගෙන ගිය ඔහු රාත්‍රී 8.30 ට පමණ සේරුකැලේ අයියනායක දේවාලය කරා පැමිණියේය.සනත් කුමාර තම බාරය ඔප්පු කරන ආකාරය දැක ගන්නට මග දෙපස විශාල පිරිසක් එක්වී සිටියේය.ඔහු දිරි ගන්වන්නටද මිතුරන් රැසක් එක්වී ඇති බවක් දක්නට ලැබුණි.පසුගිය ජනාධිපතරවරණය වෙනුවෙන් විවිධ පිරිස් විවිධ ඔට්ටු අල්ලා තිබූ අතර මෙවැනි ඔට්ටුවක් දැක ගැනීමට හැකිවූ ප්‍රථම අවස්ථාව මෙය විය.